**Smlz kroviskový** (lat. *Calamagrostis epigejos*) je trváca, trávnatá bylina z  rodu smlz (*Calamagrostis*) z  čeľade lipnicovité (*Poaceae*). Prirodzeným areálom rozšírenia tohto druhu sú mierne oblasti Eurázie po tropické a hornaté oblasti v južnej Afrike. Nepriaznivé obdobia (zimu, sucho) prekonáva prostredníctvom zásob v podzemných zásobných orgánoch (podzemkoch).

Opis
----

Smlz kroviskový je trváca, trstnatá a sivozelená bylina. Podzemok má hrubý a plazivý, s dlhými tenkými výbežkami. Steblá sú tuhé a priame, vysoké 60 až 150 cm, s dvomi až štyrmi kolienkami. Pod metlinou sú veľmi drsné. Pošvy listov sú drsné a dolné sú chlpaté. Jazýček je veľký 4 až 12 mm, je končistý, neskôr strapkatý. Čepeľ je široká 4 až 10 (20) mm, plochá a na líci drsná.

Metlina je priama, dlhá 15 až 30 cm a široká 3 až 6 cm. Je hustá a laločnatá. Konáriky sú tuhé, štetinato drsné a dlhé do 10 cm. Klásky sú krátko stopkaté, dlhé do 10 mm, sú klbkovito nakopené a sú striebrosivé až purpurovohnedé. Plevy sú rovnaké a dlhé 5 až 8 mm, pozvoľna šidlovito končisté. Peľnice sú žlté až pomarančovohnedé. Celá metlina, najmä v čase dozrievania, je červenkastá.

Rozšírenie
----------

Prirodzeným areálom rozšírenia smlza kroviskového sú mierne oblasti Eurázie po tropické a hornaté oblasti v južnej Afrike. Sekundárne je rozšírený tiež v Severnej Amerike.

Ekológia
--------

Smlz kroviskový najčastejšie obsadzuje riedke lesy, rúbaniská, polomy, ruderálne plochy a zanedbané pasienky. Vyhovujú mu pôdy vlhké aj suché, chudobné i výživné, humózne, piesočnaté i kamenisté. Nepriaznivé obdobia prekonáva prostredníctvom zásob v podzemkoch. Vyskytuje sa od nížin až po podhorský vegetačný stupeň. Kvitne v júni až auguste.

Smlz kroviskový je jedným z najrozšírenejších klonálnych druhov tráv. Pri vegetatívnom rozmnožovaní vytvárajú podzemky dva typy odnoží – vnútropošvové a mimopošvové. Vývoj prvého typu vedie k rastu kompaktných trsov, zatiaľ čo v druhom prípade bočné (laterálne) podzemné odnože tvoria dlhé a voľné sa šíriace výhonky, čím sa vytvára plošná porastová forma. Vďaka tejto stratégii sa smlz radí medzi buriny s vysoko expanzívnymi vlastnosťami, čo vedie k znižovaniu diverzity existujúcich rastlinných spoločenstiev.

Smlz kroviskový je napadaný viacerými druhmi parazitov. Niektoré z nich sa špecializujú práve na smlz, čo sa premietlo aj do ich druhových mien. Z parazitujúcich blanokrídlovcov je to druh *Tetramesa calamagrostidis*. Larvy tohto druhu žijú v malých komôrkach na steble nad druhým alebo tretím kolienkom. Napadnuté jedince sú rozpoznateľné podľa hrubej a skrátenej stonky, čo spôsobuje, že súkvetie nevystupuje nad trávový porast. Larva hibernuje v hálke a na jar sa zakuklí. Z polokrídlovcov larvy a dospelé jedince druhu *Balclutha calamagrostis* parazitujú na jeho listoch. Druh *Aceria tenuis* je roztoč žijúci v pozdĺžnych drážkach listov. Pri vysokých hustotách dochádza k zvinutiu a vädnutiu listov, k poruchám rastu, deformáciám a odfarbeniu súkvetí.

Význam a využitie
-----------------

Výskumná štúdia, vykonaná na trávnatých porastoch v juhovýchodnom Poľsku, zhodnocovala potenciál využitia biomasy smlza kroviskového ako obnoviteľného zdroja energie. Na skúmaných plochách sa z jedného hektára získalo v priemere 1,22 tony sušiny, pričom výhrevnosť 1 kg biomasy dosahovala 15,91 MJ, čo je porovnateľné s výhrevnosťou uhlia. Usušené súkvetia sú dekoratívne a používajú sa aj na aranžovanie.

Galéria
-------

* Smlz kroviskový; metlina pred kvitnutím (jún) Smlz kroviskový; metlina pred kvitnutím (jún)
* Smlz kroviskový; metlina s kláskami (jún) Smlz kroviskový; metlina s kláskami (jún)
* Smlz kroviskový; metlina s kláskami (júl) Smlz kroviskový; metlina s kláskami (júl)
* Smlz kroviskový; metlina so zrelými zrnkami (august) Smlz kroviskový; metlina so zrelými zrnkami (august)
* Smlz kroviskový; list Smlz kroviskový; list
* Smlz kroviskový; rúbanisko zaplnené týmto druhom (august) Smlz kroviskový; rúbanisko zaplnené týmto druhom (august)

Referencie
----------

1. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.143-145*. Bratislava : Univerzita Komenského, 2018.
2. 1 2 3   *Calamagrostis epigejos (L.) Roth* [online]. POWO - Plants of the World Online, Kew, [cit. 2022-11-19]. Dostupné online. (anglicky)
3. 1 2 3  Tibor Baranec at al.. *BOTANIKA s.159*. 3. nezmenené. vyd. Nitra : Slovenská poľnohospodárska univerzita, Vydavateľstvo SPU, 2021.
4. 1 2 3  Josef Dostál, Martin Červenka. *Veľký kľúč na určovanie vyšších rastlín II. s.1430*. Bratislava : Slovenské pedagogické nakladateľstvo, 1991.
5. ↑  Michal Hrabovský at al.. *Veľká kniha rastlín, hornín, minerálov a skamenelín, s.176-177*. Bratislava : IKAR, a.s. - Príroda, 2021.
6. 1 2  Peter Mižík. *CALAMAGROSTIS EPIGEJOS (L.) Roth – třtina křovištní / smlz kroviskový* [online]. BOTANY.CZ, 2007-11-13, [cit. 2022-11-22]. Dostupné online. (česky)
7. ↑  Daniel Pruchniewicz, Ludwik Żołnierz. *Spatial Aggregation and Biometric Variability of the Grass Calamagrostis epigejos (L.) Roth during Different Expansion Stages in Mesic Mountain Meadows* [online]. Research Gate GmbH; Chausseestr. 20, 10115 Berlin, Germany, June 2022, [cit. 2022-11-18]. Dostupné online. (anglicky)
8. ↑  W.N. Ellis. *Tetramesa calamagrostidis* [online]. Plant Parasites of Europe, Amsterdam, The Netherlands, 2022-06-23, [cit. 2022-11-18]. Dostupné online. (anglicky)
9. ↑  W.N. Ellis. *Balclutha calamagrostis* [online]. Plant Parasites of Europe, Amsterdam, The Netherlands, 2021-02-24, [cit. 2022-11-18]. Dostupné online. (anglicky)
10. ↑  W.N. Ellis. *Aceria tenuis* [online]. Plant Parasites of Europe, Amsterdam, The Netherlands, 2019-09-25, [cit. 2022-11-18]. Dostupné online. (anglicky)
11. ↑  Edyta Sierka, Sylwia Kopczyńska. *Participation of Calamagrostis epigejos (L.) Roth in plant communities of the River Bytomka valley in terms of its biomass use in the power industry* [online]. Research Gate GmbH; Chausseestr. 20, 10115 Berlin, Germany, June 2014, [cit. 2022-11-18]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Smlz kroviskový**
* Spolupracuj na Wikidruhoch Wikidruhy ponúkajú informácie na tému **Smlz kroviskový**